Al è timp di Rototom Sunsplash, no dome a Benicassim, tal Paîs Valenzian, ma ancje su lis frecuencis di Radio Onde Furlane. Ae edizion 2017 de manifestazion reggae plui impuartante de Europe, che e je tacade sabade ai 12 di Avost e che e larà dilunc fintremai a sabide ai 19, si podarà stâi daûr ancje cu la radio libare dai furlans.
Lunis ai 14 di Avost, cul prin colegament in direte, di vot e mieze sot sere fintremai ae buinore di martars, il public di Onde Furlane al podarà gjoldi almancul in part des buinis vibrazions afrogjamaicanis dal innomenât festival.
Chê stesse esperience e vignarà garantide tes seradis seguitivis fin ae fin di chê manifestazion, nassude in Friûl tal 1991, che dal 2013 si davuelç tal Stât spagnûl. A tacâ di siet sot sere e vie par dute la gnot il palinsest di Onde Furlane i darà spazi ae conession in direte cul festival e cun Radio Rototom.
Cun di plui, di miercus ai 16 di Avost, si vierzarà un altri barcon informatîf dedicât al Rototom Sunsplash, in direte a misdì mancul un cuart e in repliche a siet mancul vincj sot sere, dentri de rubriche Ce fâ, cul diretôr de emitente, Mauro Missana, che di Benicassim al darà cont di ce che al sucêt tal festival, tra concierts e altris events dal program.
fur_Latn fur_Latn fur_Latn fur_Latn